 SPIKA wa Baraza la Wawakilishi, Zubeir Ali Maulid amesema miswada mitatu iliyopitishwa na Wajumbe wa Baraza la Wawakilishi Septemba 18 mwaka huu, sasa ni sheria kamili baada ya kutiwa saini na Rais Ali Mohammed Shein.Aliitaja miswada iliyotiwa saini ni pamoja na marekebisho ya sheria nambari 10 ya kuwaenzi viongozi wakuu wa Serikali. Mwingine ni wa kuanzisha utawala wa Baraza la Wawakilishi na muswada wa kuanzishwa jumuiya ya sheria ya mawakili.Alisema kama zilivyo taratibu za Baraza la Wawakilishi, miswada hiyo ilipelekwa kwa Rais kusainiwa kuwa sheria. ‘’Wajumbe wa Baraza la Wawakilishi napenda kuwajulisha miswada mitatu ya sheria iliyopitishwa na wajumbe sasa ni sheria kamili baada ya kutiwa saini na Rais Dk Shein,’’ alisema.